CELEX: 32020D0251
Language: hu
Date: 2020-02-25 00:00:00
Title: A Tanács (KKBP) 2020/251 határozata (2020. február 25.) az Európai Unió Afrika szarváért felelős különleges képviselője megbízatásának meghosszabbításáról szóló (KKBP) 2018/905 határozat módosításáról

26.2.2020   
               
               
                  HU
               
               
                  Az Európai Unió Hivatalos Lapja
               
               
                  LI 54/5
               
            
         A TANÁCS (KKBP) 2020/251 HATÁROZATA
         (2020. február 25.)
         az Európai Unió Afrika szarváért felelős különleges képviselője megbízatásának meghosszabbításáról szóló (KKBP) 2018/905 határozat módosításáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 33. cikkére és 31. cikkének (2) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A Tanács 2011. december 8-án elfogadta a 2011/819/KKBP határozatot (1), amellyel Alexander RONDOS-t nevezte ki az Európai Unió Afrika szarváért felelős különleges képviselőjévé (EUKK).
                  
               
                     (2)
                  
                  
                     A Tanács 2018. június 25-én elfogadta az Afrika szarváért felelős EUKK megbízatásának meghosszabbításáról szóló (KKBP) 2018/905 határozatot (2). Az EUKK megbízatása 2020. február 29-én lejár.
                  
               
                     (3)
                  
                  
                     Az Afrika szarváért felelős EUKK megbízatását további hat hónapra meg kell hosszabbítani, és a 2020. március 1-jétől 2020. augusztus 31-ig terjedő időszakra új pénzügyi referenciaösszeget kell megállapítani.
                  
               
                     (4)
                  
                  
                     Az Afrika szarváért felelős EUKK a megbízatását olyan helyzetben látja el, amely rosszabbodhat és akadályozhatja az Unió külső tevékenységének tekintetében a Szerződés 21. cikkében meghatározott célkitűzések elérését,
                  
               ELFOGADTA EZT A HATÁROZATOT:
         
            1. cikk
            A (KKBP) 2018/905 határozat a következőképpen módosul:
            
                        1.
                     
                     
                        Az 1. cikk (1) bekezdése helyébe a következő szöveg lép:
                        
                           „(1)   A Tanács 2020. augusztus 31-ig meghosszabbítja Alexander RONDOS-nak mint az Európai Unió Afrika szarváért felelős különleges képviselőjének (EUKK) a megbízatását. A Tanács határozhat úgy, hogy az EUKK megbízatását korábban megszünteti a Politikai és Biztonsági Bizottság (PBB) értékelése és az Unió külügyi és biztonságpolitikai főképviselőjének (a továbbiakban: főképviselő) javaslata alapján.”
                        
                     
                  
                        2.
                     
                     
                        Az 5. cikk (1) bekezdése a következő albekezdéssel egészül ki:
                        „Az EUKK megbízatásával kapcsolatos kiadások fedezésére szánt pénzügyi referenciaösszeg a 2020. március 1-jétől 2020. augusztus 31-ig terjedő időszakra 1 400 000 EUR.”
                     
                  
                        3.
                     
                     
                        A 14. cikk a következő albekezdéssel egészül ki:
                        „Az EUKK-nak 2020. június 15-ig kell benyújtania a megbízatás végrehajtásáról szóló végleges átfogó jelentést.”
                     
                  
         
            2. cikk
            Ez a határozat az elfogadásának napján lép hatályba. Ezt a határozatot 2020. március 1-jétől kell alkalmazni.
         
         
            Kelt Brüsszelben, 2020. február 25-én.
            
               
                  a Tanács részéről
               
               
                  az Elnök
               
               A. METELKO-ZGOMBIĆ
            
         
         
            (1)  A Tanács 2011/819/KKBP határozata (2011. december 8.) az Európai Unió Afrika szarváért felelős különleges képviselőjének kinevezéséről (HL L 327., 2011.12.9., 62. o.).
         
            (2)  A Tanács (KKBP) 2018/905 határozata (2018. június 25.) az Európai Unió Afrika szarváért felelős különleges képviselője megbízatásának meghosszabbításáról (HL L 161., 2018.6.26., 16. o.).